CELEX: 62011CN0597
Language: lv
Date: 2011-11-25 00:00:00
Title: Lieta C-597/11 P: Apelācijas sūdzība, ko par Vispārējās tiesas (pirmā palāta) 2011. gada 9. septembra spriedumu lietā T-232/06 Evropaïki Dynamiki — Proigmena Systimata Tilepikoinonion Pliroforikis kai Tilematikis AE /Eiropas Komisija 2011. gada 25. novembrī iesniedza Evropaïki Dynamiki — Proigmena Systimata Tilepikoinonion Pliroforikis kai Tilematikis AE

28.1.2012   
            
            
               LV
            
            
               Eiropas Savienības Oficiālais Vēstnesis
            
            
               C 25/42
            
         
      Apelācijas sūdzība, ko par Vispārējās tiesas (pirmā palāta) 2011. gada 9. septembra spriedumu lietā T-232/06 Evropaïki Dynamiki — Proigmena Systimata Tilepikoinonion Pliroforikis kai Tilematikis AE/Eiropas Komisija 2011. gada 25. novembrī iesniedza Evropaïki Dynamiki — Proigmena Systimata Tilepikoinonion Pliroforikis kai Tilematikis AE
      
      (Lieta C-597/11 P)
      (2012/C 25/79)
      Tiesvedības valoda — angļu
      
         Lietas dalībnieki
      
      
         Apelācijas sūdzības iesniedzēja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (pārstāvji — N. Korogiannakis un M. Dermitzakis, advokāti)
      
         Otra lietas dalībniece: Eiropas Komisija
      
         Apelācijas sūdzības iesniedzējas prasījumi
      
      Apelācijas sūdzības iesniedzējas prasījumi Tiesai ir šādi:
      
                  —
               
               
                  atcelt Vispārējās tiesas spriedumu;
               
            
                  —
               
               
                  izmantot savu neierobežoto kompetenci un atcelt Komisijas (Nodokļu politikas un muitas savienības ģenerāldirektorāta) lēmumu, ar kuru noraidīts apelācijas sūdzības iesniedzējas iesniegtais piedāvājums, atbildot uz uzaicinājumu iesniegt piedāvājumu konkursā (“CfT”) TAXUD/2005/AO-001 par muitas informācijas tehnoloģiju pakalpojumu specifikāciju, izstrādi, uzturēšanu un atbalstu saistībā ar DG TAXUD“CUST-DEV” informācijas tehnoloģiju projektiem (OV 2005/S 187-183846), un ar kuru līguma slēgšanas tiesības piešķirtas citam pretendentam, kurš apelācijas sūdzības iesniedzējai tika paziņots ar 2006. gada 19. jūnija vēstuli, un atlīdzināt pieprasītos zaudējumus;
               
            
                  —
               
               
                  pakārtoti — nodot lietu izskatīšanai Vispārējai tiesai, lai tā lemtu par lietu pēc būtības;
               
            
                  —
               
               
                  piespriest Komisijai atlīdzināt apelācijas sūdzības iesniedzējai radušos tiesāšanās un citus izdevumus, ieskaitot tos, kas tai radušies saistībā ar tiesvedību pirmajā instancē.
               
            
         Pamati un galvenie argumenti
      
      Apelācijas sūdzības iesniedzēja apgalvo, ka pārsūdzētais spriedums ir jāatceļ šādu iemeslu dēļ.
      Pirmkārt, tā apgalvo, ka Vispārējā tiesa, nepareizi interpretējot Finanšu regulas 89. panta 1. punktu un 98. panta 1. punktu un Īstenošanas noteikumu 140. panta 1. un 2. punktu un 141. panta 2. punktu, ir pieļāvusi kļūdu tiesību piemērošanā, kā arī pārkāpusi vienlīdzīgas attieksmes, nediskriminācijas, pārskatāmības un brīvas konkurences principus.
      Otrkārt, apelācijas sūdzības iesniedzēja apgalvo, ka Vispārējā tiesa, nepareizi vērtējot un sagrozot iesniegtos pierādījumus, ir pieļāvusi kļūdu tiesību piemērošanā.
      Turklāt apelācijas sūdzības iesniedzēja apgalvo, ka Vispārējā tiesa, kļūdaini interpretējot atlases kritēriju grozījumu, kā arī nepārbaudot vairāku acīmredzamu kļūdu vērtējumā esamību piedāvājuma novērtējumā un nepietiekami pamatojot pārsūdzēto spriedumu, ir pieļāvusi kļūdu tiesību piemērošanā.